‘Skiet my dood,’ smeek Witbank-vrou glo na moordeDie Burger-gesin se huis in Del Judor x4, Witbank in Mpumalanga (Foto: Google Earth) ŉ 37-jarige vrou van Witbank in Mpumalanga wat glo haar ma en suster doodgeskiet het, het polisiebeamptes op die toneel na bewering verskeie kere gesmeek om haar dood te skiet ná dit wat sy aan hulle gedoen het. “Die vrou is Saterdagoggend vroeg in hegtenis geneem op aanklag van ŉ dubbele familiemoord,” het kapt. Eddie Hall, woordvoerder van die polisie, aan Maroela Media gesê. Die dubbele moord het Saterdagoggend in die vroeë oggendure plaasgevind in Del Judor x4 in Witbank. “Die Burger-gesin, bestaande uit vier gesinslede, woon volgens bure al ŉ geruime tyd in die huis. Hulle word beskryf as stil en stemmige inwoners,” het Hall bygevoeg. ŉ Aanvanklike ondersoek op die moordtoneel het getoon dat die verdagte en haar ouers Vrydagaand ŉ woordewisseling gehad het. “Volgens inligting het die pa, mnr. Lloyd Burger, rugby gekyk en daarna slaappille gedrink en in die hoofslaapkamer gaan slaap,” het Hall verduidelik. “Net na middernag het die verdagte na bewering haar 35-jarige suster, Caren Burger, in haar slaapkamer in die kop geskiet terwyl sy gelê en slaap het.” Die verdagte het daarna vermoedelik na die spaarkamer van die huis beweeg waar haar ma, Ester Burger (62), geslaap het. “Sy het glo haar ook in die kop geskiet.” Die vrou het daarna ŉ vriendin gebel en na bewering erken dat sy haar suster en haar ma doodgeskiet het en gedreig dat sy haarself om die lewe gaan bring. “Die vriendin het die plaaslike gemeenskapspolisiëringsforum en die SAPD gekontak. Met hulle aankoms by die toneel het mnr. Burger met skok verneem dat sy vrou en dogter vermoedelik vermoor is. Hy het bevestig dat hy geen skote gehoor het nie,” het Hall bygevoeg. Die polisie het die verdagte op haar ma se lyk gevind waar sy gelê het nadat sy glo ŉ oordosis pille gedrink het. “Paramedici het haar op die toneel behandel en sy het buite die huis haar bewussyn herwin. Sy het polisiebeamptes op die toneel verskeie kere versoek om haar dood te skiet vir wat sy aan haar ma en suster gedoen het,” het Hall gesê. Ester was ŉ afgetrede onderwyseres. Lloyd is ŉ afgetrede mynkaptein van Tweefontein-myn. “Die bakleiery het glo gegaan oor die feit dat die ouers geëis het dat die twee susters die huis moet verlaat,” het Hall verduidelik. Die ma se vuurwapen, ŉ 9 mm-pistool, is na bewering gebruik. Die dogters het nie kinders nie. “Die verdagte word onder polisiebewaking behandeling in ŉ plaaslike hospitaal. Sy sal in die hof verskyn op die twee aanklagte van moord sodra sy aangesterk het,” het Hall afgesluit. Lees alle vorige berigte oor die Witbank-gesinsmoord op Maroela Media.